**El consell rector de l’Institut per al Desenvolupament de les Comarques de l’Ebre proposa Xavier Pallarés director de l’organisme**

* **El seu nomenament l’haurà de ratificar el Consell Executiu**

El consell rector de l’Institut per al Desenvolupament de les Comarques de l’Ebre (IDECE) reunit aquest migdia i presidit pel conseller d’Economia i Hisenda, Jaume Giró, ha aprovat el nomenament de Xavier Pallarés com a nou director de l’organisme ebrenc. Pallarés substitueix en el càrrec Albert Salvadó.

Xavier Pallarés ha estat delegat del Govern a les Terres de l’Ebre des del 2011 i fins aquest passat mes de juny. Durant aquest període ja ha format part del consell rector de l’IDECE, i ha presidit diverses institucions, com el Consorci d’Iniciatives de la Terra Alta i el Consorci de museïtzació dels Espais de la Batalla de l’Ebre (Comebe). Nascut a Arnes el 1964, Pallarés ha estat diputat al Parlament de Catalunya entre els anys 2006 i 2011, i anteriorment fou president del Consell Comarcal de la Terra Alta, entre 1999 i 2006. El nou director de l’IDECE va ser alcalde d’Arnes gairebé 23 anys (1995-2017).

L’IDECE és un organisme autònom adscrit al Departament d’Economia i Hisenda, que té com a objectiu principal el creixement i la promoció de les comarques de l’Ebre, a través de l’impuls i la realització d’iniciatives i programes d’actuació que contribueixin a desenvolupar els diferents sectors d’activitats de la zona.